周必大
明堂庆成二十韵
亲飨严三岁，邦彝重九筵。
祖宗垂统大，天地着功全。
惟睿崇昭报，于时展吉蠲。
发挥皇佑日，润色绍兴年。
稽古千龄契，斋心十日专。
揭名新扁榜，书册屏荤膻。
假庙阴云剥，升禋皓月团。
无风摇烛影，有瑞灿星躔。
不值连宵雨，那彰倏霁天。
贰觞犹翼翼，百拜愈乾坤。
归次徒劳奏，回班特许朘。
贺仪随仗入，霈泽御楼宣。
献胙金丝合，簪花锦绣鲜。
慈皇颜有喜，圣孝古无前。
和气腾都邑，欢声遍海壖。
祺祥应曼羡，寿禄自绵延。
臣也刍荛贱，恩斯雨露偏。
执绥华盖里，草赦玉堂边。
第颂甘居后，逢辰幸独先。
四方今日靖，申诵我将篇。